b'\n_START_ARTICLE_\nKielitoimisto\n_START_PARAGRAPH_\nKielitoimisto on yleisess\xc3\xa4 k\xc3\xa4yt\xc3\xb6ss\xc3\xa4 oleva nimitys Kotimaisten kielten keskuksen kielenhuolto-osastolle, jonka teht\xc3\xa4v\xc3\xa4n\xc3\xa4 on huolehtia suomen kielen huollosta. Osasto palvelee yleis\xc3\xb6\xc3\xa4 kielenhuoltoon liittyviss\xc3\xa4 asioissa ja vastaa suomen kieleen ja suomenkielisiin nimiin liittyviin kysymyksiin. Se tarjoaa muun muassa puhelinneuvontaa, tekstinhuoltoa ja koulutusta. Kielenhuolto-osaston johtajana toimii Salli Kankaanp\xc3\xa4\xc3\xa4. T\xc3\xa4t\xc3\xa4 ennen johtajana oli Pirjo Hiidenmaa._NEWLINE_Kotimaisten kielten keskuksella on lakiin perustuva velvollisuus kehitt\xc3\xa4\xc3\xa4 ja huoltaa kotimaisia kieli\xc3\xa4 ilmaisuv\xc3\xa4linein\xc3\xa4, ja kielenhuolto-osasto vastaa t\xc3\xa4st\xc3\xa4 teht\xc3\xa4v\xc3\xa4st\xc3\xa4 suomen kielen osalta. Kielitoimisto toimii kielenhuoltoviranomaisena, joka ohjaa ja kehitt\xc3\xa4\xc3\xa4 suomen yleiskielt\xc3\xa4.\n_START_SECTION_\nHistoriaa\n_START_PARAGRAPH_\nSuomalaisen Kirjallisuuden Seuran yhteydess\xc3\xa4 oli toiminut jo vuodesta 1903 kolmimiehinen kielitieteellinen valiokunta. Vuonna 1927 sit\xc3\xa4 laajennettiin Suomalaisen Kirjallisuuden Seuran kielivaliokunnaksi, ja sen oli m\xc3\xa4\xc3\xa4r\xc3\xa4 ohjata kaikkia suomalaisia oikeakielisyysasioissa. Vuonna 1945 valiokunnan yhteyteen perustettiin kielitoimisto, ja vuonna 1949 kielivaliokunta eli tuolloin kielilautakunta siirrettiin valtion ja Suomen Akatemian alaisuuteen. SKS:n Nykysuomen laitos siirtyi Suomen Akatemian suojiin vuonna 1960 ja kielitoimisto 10 vuotta my\xc3\xb6hemmin. Vuonna 1976 perustettiin opetusministeri\xc3\xb6n alaisuuteen Kotimaisten kielten tutkimuskeskus (Kotus), johon Nykysuomen laitos siirrettiin Suomen Akatemiasta. Keskuksen nimi lyheni vuonna 2012 Kotimaisten kielten keskukseksi.'